Pasiūlymas TARYBOS REGLAMENTAS kuriuo pagal protokolą, kuriuo nustatomos Europos Sąjungos ir San Tomė ir Prinsipės Demokratinės Respublikos žuvininkystės sektoriaus partnerystės susitarime numatytos žvejybos galimybės ir finansinė kompensacija, paskirstomos žvejybos galimybės /* COM/2014/0191 final - 2014/0116 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS Taryba suteikė Europos Komisijai leidimą Europos Sąjungos vardu derėtis dėl žuvininkystės partnerystės susitarimo, sudaryto su San Tomė ir Prinsipės Demokratine Respublika, protokolo atnaujinimo. Šioms deryboms pasibaigus, 2013 m. gruodžio 19 d. derybininkai parafavo naujojo protokolo projektą. Naujasis protokolas apima 4 metų laikotarpį nuo 14 straipsnyje nurodytos laikino taikymo dienos – šio naujojo protokolo pasirašymo dienos. Pagrindinis susitarimo protokolo tikslas – remiantis naujausia moksline informacija ir Tarptautinės Atlanto tunų apsaugos komisijos (ICCAT) rekomendacijomis, pasiūlyti, atsižvelgiant į esamą perviršį, žvejybos galimybes Europos Sąjungos žvejybos laivams San Tomė ir Prinsipės vandenyse. Komisija rėmėsi nepriklausomų ekspertų atlikto ankstesnio protokolo ex-post vertinimo rezultatais. Protokolu taip pat siekiama sustiprinti Europos Sąjungos ir San Tomė ir Prinsipės Demokratinės Respublikos bendradarbiavimą siekiant skatinti tausios žuvininkystės politiką ir žuvininkystės ištekliams atsakingai naudoti San Tomė ir Prinsipės žvejybos zonoje, atsižvelgiant į abiejų šalių interesus. Protokole numatomos tokių kategorijų žvejybos galimybės: – 28 tunų žvejybos seineriai. – 6 dreifinėmis ūdomis žvejojantys laivai. Turėtų būti nustatytas šių žvejybos galimybių paskirstymas valstybėms narėms. Tuo remdamasi Komisija siūlo Tarybai priimti šį reglamentą. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Su suinteresuotosiomis šalimis konsultuotasi vertinant 2011–2014 m. protokolą. Su valstybių narių ekspertais konsultuotasi techninių susitikimų metu. Po šių konsultacijų padaryta išvada, kad žuvininkystės protokolą su San Tomė ir Prinsipės Demokratine Respublika reikia išlaikyti. 3. TEISINIAI PASIŪLYMO ASPEKTAI Ši procedūra pradėta kartu su procedūromis, susijusiomis su Tarybos sprendimu dėl protokolo, kuriuo nustatomos Europos Sąjungos ir San Tomė ir Prinsipės Demokratinės Respublikos žuvininkystės sektoriaus partnerystės susitarime numatytos žvejybos galimybės ir finansinė kompensacija, sudarymo ir su Tarybos sprendimu dėl paties protokolo pasirašymo ir laikino taikymo. 4. POVEIKIS BIUDŽETUI Metinė 710 000 EUR dydžio trejais pirmaisiais metais ir 675 000 EUR dydžio 4-aisiais metais finansinė kompensacija nustatyta remiantis a) 7 000 t orientaciniu kiekiu, susijusiu su 385 000 EUR per 3 metus suma už galimybę vykdyti veiklą, po to – 350 000 EUR suma 4-aisiais metais ir b) 325 000 EUR dydžio parama San Tomė ir Prinsipės Demokratinės Respublikos žuvininkystės sektoriaus politikos plėtrai. Tokia parama dera su nacionalinės žuvininkystės politikos tikslais ir ypač su San Tomė ir Prinsipės Demokratinės Respublikos poreikiais, susijusiais su parama smulkiajai žvejybai ir su kova su nelegalia žvejyba. 2014/0116 (NLE) Pasiūlymas TARYBOS REGLAMENTAS kuriuo pagal protokolą, kuriuo nustatomos Europos Sąjungos ir San Tomė ir Prinsipės Demokratinės Respublikos žuvininkystės sektoriaus partnerystės susitarime numatytos žvejybos galimybės ir finansinė kompensacija, paskirstomos žvejybos galimybės EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 43 straipsnio 3 dalį, atsižvelgdama į Europos Komisijos pasiūlymą, kadangi: (1) Europos Sąjunga ir San Tomė ir Prinsipės Demokratinė Respublika derėjosi ir 2013 m. gruodžio 19 d. parafavo naują žuvininkystės sektoriaus partnerystės susitarimo, kuriuo Europos Sąjungos laivams suteikiamos žvejybos galimybės vandenyse, į kuriuos San Tomė ir Prinsipės Demokratinė Respublika turi suverenias teises arba kurie priklauso jos jurisdikcijai žuvininkystės srityje, protokolą; (2) [...] Taryba priėmė sprendimą XXX/2010/ES[1] dėl naujojo protokolo pasirašymo ir laikino taikymo; (3) reikėtų nustatyti žvejybos galimybių paskirstymą valstybėms narėms tiek laikino protokolo taikymo, tiek jo galiojimo laikotarpiu; (4) siekiant užtikrinti, kad pagal protokolą Europos Sąjungai skiriamos žvejybos galimybės būtų visiškai išnaudojamos, būtina, kad Komisija būtų įgaliota tam tikros valstybės narės neišnaudotas žvejybos galimybes laikinai skirti kitai valstybei narei nedarant poveikio žvejybos galimybių skyrimui ir jų mainams tarp valstybių narių pagal protokolą; (5) šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje, PRIĖMĖ ŠĮ REGLAMENTĄ: 1 straipsnis (1) Protokolu nustatytos žvejybos galimybės valstybėms narėms paskirstomos taip: (a) tunų žvejybos seineriai: Ispanija || 15 laivų Prancūzija || 13 laivų (b) dreifinėmis ūdomis žvejojantys laivai: Ispanija || p.m. laivai Portugalija || p.m. laivai (2) Nepažeidžiant partnerystės susitarimo nuostatų, taikomas 2008 m. rugsėjo 29 d. Tarybos reglamentas (EB) Nr. 1006/2008 dėl Bendrijos žvejybos laivų žvejybos veiklos ne Bendrijos vandenyse leidimų ir trečiųjų šalių laivų žvejybos galimybių Bendrijos vandenyse[2] . (3) Jei 1 dalyje išvardytų valstybių narių pateiktų žvejybos leidimų paraiškų nepakanka, kad būtų išnaudotos protokole nustatytos žvejybos galimybės, Komisija, remdamasi Reglamento (EB) Nr. 1006/2008 10 straipsniu, atsižvelgia į kitos valstybės narės pateiktas žvejybos leidimų paraiškas. (4) Jei paaiškėja, kad 1 dalyje numatytos žvejybos galimybės išnaudojamos nevisiškai, Komisija apie tai praneša atitinkamoms valstybėms narėms ir paprašo patvirtinti, kad jos tikrai neišnaudoja šių žvejybos galimybių. Jei per 10 darbo dienų atsakymas nepateikiamas, tai laikoma patvirtinimu, kad atitinkamos valstybės narės laivai nurodytu laikotarpiu nevisiškai išnaudoja žvejybos galimybes. Po atitinkamos valstybės narės patvirtinimo neišnaudotos žvejybos galimybės suteikiamos kitoms valstybėms narėms. 2 straipsnis Šis reglamentas įsigalioja kitą dieną po jo paskelbimo Europos Sąjungos oficialiajame leidinyje. Jis taikomas nuo protokolo pasirašymo dienos. Šis reglamentas privalomas visas ir tiesiogiai taikomas visose valstybėse narėse. Priimta Briuselyje Tarybos vardu Pirmininkas [1] OL C, … .. .., p … [2] OL L 286, 2008 10 29, p. 33.